श्वेता शर्मा की कहानी- ऐसी सोच क्यों ?
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Shweta Sharma - Why such thinking?
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
शन्मुखा, शर्बरी, पाखी और विशी अटकलें लगाती हुई बातें बना रही थीं और कालिंदी उनके सामने से चुपचाप निकल गई। आंखों से आंसू बह रहे थे। पिछले हफ्ते उन चारों की बातें जो सुन ली थीं।
पाखी कह रही थी, ‘वैसे तो सिंगल है पर देखो तो कैसे बन संवर कर रहती हैं।’ इस पर विशी बोली, ‘फिटनेस, मेकअप, चाल-ढाल सबका कितना ख़्याल है।’ ‘कल रात 10 बजे आई थी, पूछा तो बताया कि फ्रेंड की बर्थ डे पार्टी थी।’ शर्बरी ने बातों में थोड़ा और तड़का लगा दिया।
ये वही सहेलियां थीं जो मुंह पर तारीफ़ों के पुल बांधते न थकती थीं। आख़िर कालिंदी उनके बच्चों के लिए गिफ्ट जो लाती थी और किसी को कुछ सामान देने से मना भी नहीं करती। आज उसके चरित्र और मान पर प्रश्नचिन्ह लगाने में उन्होंने एक पल न लगाया। ये अनुभव शायद नया नहीं था। किन्तु समाज का दोगला और झूठापन तकलीफ़ देता है।
रविवार की शाम कालिंदी के घर डिनर पार्टी थी। चारों सहेलियों को विशेष रूप से बुलाया गया। अचंभित थीं जब उन्होंने देखा कि कालिंदी अपनी शादी की सालगिरह का केक काटने की तैयारियों में जुटी है। कालिंदी ने सभी को विवेक से मिलवाया और बताया कि उनका विवाह बारह साल पहले हुआ था। उनका दस साल का बेटा भी है। वैवाहिक जीवन सफल एवं सुखमय है। तीन साल पहले जॉब-ट्रांसफर हुआ, जिस कारण अपना परिवार छोड़ कर उसे यहां आना पड़ा।
एक ‘सिंगल वूमन’ पर ‘शादी-शुदा’ का टैग आते ही सबके देखने और सोचने का नज़रिया ही बदल गया। बधाइयां लेते हुए कालिंदी की कटाक्ष करती निगाहें मानो सबसे यही पूछ रही हो कि ‘आख़िर ऐसी सोच क्यूं?’